FI Euroopan unionin virallinen lehti C 333/3

Kuulemismenettelystä vastaavan neuvonantajan loppukertomus (1)

AT.40013 – Valaistusjärjestelmät

(2017/C 333/03)

Komissio käynnisti 18. toukokuuta 2016 neuvoston asetuksen (EY) N:o 1/2003 (2) 11 artiklan 6 kohdan ja komission asetuksen (EY) N:o 773/2004 (3) 2 artiklan 1 kohdan mukaisen menettelyn, joka koski yrityksiä Valeo (4), Automotive Lighting (5) ja Hella (6) (yhdessä ’osapuolet’).

Asetuksen (EY) N:o 773/2004 10 a artiklan 2 kohdan mukaisten sovintoon tähtäävien keskustelujen (7) ja sovintoehdotusten (8) jälkeen komissio antoi väitetiedoksiannon 10. toukokuuta 2017. Väitetiedoksiannon mukaan osapuolet ovat osallistuneet Euroopan unionin toiminnasta tehdyn sopimuksen 101 artiklan ja Euroopan talousalueesta tehdyn sopimuksen 53 artiklan rikkomiseen, joka koostui kilpailua rajoittavasta yhteydenpidosta Euroopan talousalueella moottoriajoneuvojen valaistusjärjestelmien hinnoittelun ja eräiden muiden kaupankäynnin ehtojen osalta heinäkuun 2004 ja lokakuun 2007 välisenä aikana (9). Osapuolet vahvistivat väitetiedoksiantoon antamissaan vastauksissa, että sen sisältö vastasi niiden tekemiä sovintoehdotuksia ja että ne olivat edelleen sitoutuneet sovintomenettelyyn.

Olen tutkinut päätöksen 2011/695/EU 16 artiklan mukaisesti, käsitelläänkö päätösluonnoksessa ainoastaan sellaisia väitteitä, joista osapuolille on annettu mahdollisuus esittää näkemyksensä. Katson, että asia on näin.

Edellä esitetyn perusteella ja ottaen huomioon, että osapuolet eivät ole esittäneet minulle minkäänlaisia pyyntöjä tai valituksia (10), katson, että kaikkien osapuolten menettelyllisten oikeuksien tosiasiallista toteutumista on kunnioitettu tässä asiassa.

Bryssel 20. kesäkuuta 2017 Wouter WILS

(1) Kuulemismenettelystä vastaavan neuvonantajan tehtävästä ja toimivaltuuksista tietyissä kilpailuasioita koskevissa menettelyissä 13 päivänä lokakuuta 2011 annetun Euroopan komission puheenjohtajan päätöksen 2011/695/EU 16 ja 17 artiklan mukaisesti (EUVL L 275, 20.10.2011, s. 29).

(2) Neuvoston asetus (EY) N:o 1/2003, annettu 16 päivänä joulukuuta 2002, perustamissopimuksen 81 ja 82 artiklassa vahvistettujen kilpailusääntöjen täytäntöönpanosta (EYVL L 1, 4.1.2003, s. 1).

(3) Komission asetus (EY) N:o 773/2004, annettu 7 päivänä huhtikuuta 2004, EY:n perustamissopimuksen 81 ja 82 artiklan mukaisten komission menettelyjen kulusta (EUVL L 123, 27.4.2004, s. 18).

(4) Valeo SA, Valeo Service SAS ja Valeo Vision SAS.

(5) Magneti Marelli SpA ja Automotive Lighting Reutlingen GmbH.

(6) Hella KGaA Hueck & Co.

(7) Sovintoneuvottelut käytiin kesäkuun 2016 ja huhtikuun 2017 välisenä aikana.

(8) Osapuolet esittivät viralliset sovintopyyntönsä […].

(9) Valeon ja Automotive Lightingin osalta rikkominen alkoi 7. heinäkuuta 2004 ja Hellan osalta 1. tammikuuta 2006. Rikkominen päättyi kaikkien osapuolten osalta 25. lokakuuta 2007.

(10) Päätöksen 2011/695/EU 15 artiklan 2 kohdan mukaan kartelleja koskevissa asioissa menettelyn osapuolet, jotka aloittavat sovintoon tähtäävät neuvottelut asetuksen (EY) N:o 773/2004 10 a artiklan mukaisesti, voivat saattaa asian kuulemismenettelystä vastaavan neuvonantajan tutkittavaksi missä tahansa sovintomenettelyn vaiheessa varmistaakseen menettelyllisten oikeuksiensa tosiasiallisen toteutumisen. Ks. myös sovintomenettelyn toteuttamisesta neuvoston asetuksen (EY) N:o 1/2003 7 ja 23 artiklan mukaisten päätösten tekemiseksi kartelliasioissa annetun komission tiedonannon 2008/C 167/01 18 kohta (EUVL C 167, 2.7.2008, s. 1).